CELEX: C2006/261/46
Language: el
Date: 2006-10-28 00:00:00
Title: Υπόθεση T-236/06: Προσφυγή της 1ης Σεπτεμβρίου 2006 — Landtag Schleswig-Holstein κατά Επιτροπής

28.10.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 261/24
            
         Προσφυγή της 1ης Σεπτεμβρίου 2006 — Landtag Schleswig-Holstein κατά Επιτροπής
   (Υπόθεση T-236/06)
   (2006/C 261/46)
   Γλώσσα διαδικασίας: η γερμανική
   Διάδικοι
   
      Προσφεύγουσα: Landtag Schleswig-Holstein (Κίελο, Γερμανία) (εκπρόσωποι: S. R. Laskowski, J. Caspar)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να αναστείλει τη διαδικασία μέχρι την έκδοση της αποφάσεως του Δικαστηρίου των Ευρωπαϊκών Κοινοτήτων στη διαφορά σχετικά με την ίδια υπόθεση που εκκρεμεί ενώπιόν του·
               αν το Δικαστήριο κηρύξει εαυτό αναρμόδιο και αναπέμψει την υπόθεση στο Πρωτοδικείο σύμφωνα με το άρθρο 54 του Οργανισμού του Δικαστηρίου,
            
         
               —
            
            
               να ακυρώσει τις αποφάσεις της Επιτροπής της 10ης Μαρτίου 2006 και της 23ης Ιουνίου 2006 και
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Με τις προσβαλλόμενες αποφάσεις, η Επιτροπή, επικαλούμενη το άρθρο 4, παράγραφος 2, δεύτερη περίπτωση, του κανονισμού περί διαφάνειας (1), απέρριψε την αίτηση της προσφεύγουσας για πρόσβαση στο έγγραφο SEC(2005) 420. Το έγγραφο αυτό περιέχει νομική ανάλυση σχετικά με την αρμοδιότητα της Κοινότητας στον τομέα της τήρησης προσωπικών δεδομένων από τους φορείς ηλεκτρονικών δικτύων επικοινωνίας.
   Η προσφεύγουσα προβάλλει, καταρχάς, παράβαση του άρθρου 10 ΕΚ, σε συνδυασμό με το άρθρο 1, δεύτερο εδάφιο, ΕΕ. Εκτιμά ότι, στο πλαίσιο των αμοιβαίων υποχρεώσεων της αγαστής συνεργασίας και λαμβανομένης υπόψη της αρχής της διαφάνειας, η Επιτροπή οφείλει να της παράσχει πρόσβαση στο ζητούμενο έγγραφο λόγω της υπάρξεως έντονου συμφέροντος του κοινού και των μελών του Κοινοβουλίου για την πλήρη δημοσιοποίηση του εγγράφου αυτού.
   Επιπλέον, η προσφεύγουσα υποστηρίζει ότι συντρέχει παράβαση του άρθρου 255 ΕΚ και του άρθρου 2, παράγραφος 1, του κανονισμού περί διαφάνειας. Συναφώς, εκθέτει ότι κακώς η Επιτροπή στηρίζει την άρνηση προσβάσεως στο εν λόγω έγγραφο στο άρθρο 4, παράγραφος 2, δεύτερη περίπτωση, του κανονισμού περί διαφάνειας, διότι η δημοσιοποίηση του εγγράφου αυτού δεν διακυβεύει την προστασία των δικαιωμάτων άμυνας της Επιτροπής. Κατά συνέπεια, η καθής άσκησε εσφαλμένα την εξουσία της εκτιμήσεως.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).